Tutu, 'n kompas en vredemaker | Netwerk24
Tutu, 'n kompas en vredemaker
Emeritus-aartsbiskop Desmond Tutu. Foto: Gallo Images
Môre vier emeritus aartsbiskop Desmond Tutu sy 90ste verjaardag. Ons moderne geskiedenis kan nie sonder erkenning van sy aandeel geskryf word nie. Man van vrede, Nobelpryswenner. Man van onbesproke integriteit. Voorsitter van die Waarheid-en-versoeningskommissie, morele kompas van die nasie.
Vir die grootste deel van sy lewe was Tutu die verpersoonliking van die stryd om geregtigheid, wat in die ou Suid-Afrika dikwels met harde en snydende woorde gepaardgegaan het. "As jy neutraal staan te midde van ongeregtigheid, dan kies jy die kant van die verdrukker," het hy gesê. Met sy borrelende sin vir humor, dikwels ten koste van homself, het hy internasionaal bekendheid verwerf vir sy stryd teen apartheid. Plaaslik het hy opgestaan vir die vertraptes en onderdruktes. Vol hoop het hy ons met ons politieke bevryding die "reënboognasie van God" genoem.
Die ANC kon nie die afgelope dekade of wat die hoop en visie wat Tutu aan hom toevertrou het, volbring nie. Die party wou hom ignoreer en selfs verneder, maar weer het hy met morele klaarheid gesê: "Julle verteenwoordig my nie, julle verteenwoordig net julself." Snydend en op die man af het hy die morele korruptheid van oudpres. Jacob Zuma en sy kabinet uitgewys toe sy vriend die Dalai Lama se visum om Suid-Afrika te besoek, geweier is.